Susie Jessen (DD), 2025-04-22:
Jeg skal prøve at gøre det lidt kort.
Jeg vil starte med det med præsterne.
Studenterpræsterne står jo som udgangspunkt til rådighed for de studerende for en samtale.
Det kan være om et dødsfald, det kan være om sygdom, det kan være om stress, det kan være om alle mulige forskellige ting, som ikke er religiøse, men udgangspunktet er, at det er en samtale, hvor der er en person, som har tavshedspligt.
Det er det, der er udgangspunktet for vores studenterpræster, som jeg i øvrigt synes er fremragende, og som vi bestemt ikke vil have fjernet med det her beslutningsforslag.
Det er meget vigtigt for mig at præcisere.
Der har efterhånden været utallige eksempler på de her bederum, og hvad de bliver brugt til.
Altså, der er jo kønsadskillelse i en sådan grad, at det er grelt.
Vi har bedetæpper.
Der er alle mulige forskellige eksempler på, at det her kan ende som en minimoské på uddannelsessteder, hvis man igen og igen giver efter.
Jeg er ret overbevist om, at de her grupperinger vil bruge vores egne argumenter om frihed og religionsfrihed i processen hen imod meget mere islamisering og dermed også en begrænsning af demokrati, ytringsfrihed og lighed.
Derfor er det også vigtigt at forstå noget, og det er måske især henvendt til Moderaterne, som jeg meget har hørt sige, at det ikke bare er en diskussion om bederum.
Det her er en diskussion om, hvor meget vi vil tillade, at islamismen rykker ind i vores samfund.
Det synes jeg bare er meget vigtigt at vi holder fast i, når vi har de her diskussioner.
Det her bliver jo ikke det sidste, vi kommer til at høre til det her.
Det kan handle om alle mulige forskellige ting.
Vi har bl.a. set det i Frankrig med diskussioner om, om man skal have et ramadanarrangement, hvor der er en professor, der bliver truet.
Der er det bare vigtigt, at vi holder fast i, at det vil vi altså ikke have på vores uddannelsessteder.
I dag siger regeringen så nej til den tredje anbefaling fra Kommissionen for den glemte kvindekamp.
Regeringen har tidligere stemt nej til et forslag om et tørklædeforbud for elever i grundskolen, som vi fremsatte kort efter valget.
Regeringen har også stemt nej til at genindføre registreringen af æresrelaterede sager, som kommissionen også har med i deres anbefalinger.
Nu bliver der så stemt nej til et forbud mod bederum og dermed får den negative sociale kontrol og islamismen lov at fortsætte på uddannelsessteder.
Mon ikke også det bliver det samme med de kommende forslag, vi har i salen.
Hr. Frederik Vad har talt rigtig, rigtig meget om, at man ikke skal møde islamismen i det offentlige.
Det forslag kommer snart.
Vi kommer også snart med et forslag om forbud mod burka og niqab, altså heldækkende beklædning, på vores uddannelsessteder.
Det håber jeg jo så også at regeringen vil sige ja til, men det kommer nok ikke til at ske.
For sandheden er jo den, at man fra Socialdemokratiets side er meget interesserede i de her gule bjælker på TV 2 og i B.T. og Ekstra Bladet, og hvor man ellers lige kan få en forside.
Så sidder man hernede og stemmer imod.
Så må vi se, om der går en måned eller sådan noget, og at der så kommer en gul bjælke igen, hvor I kommer med et eller andet tiltag.
Det ender nok med et eller andet tiltag om, at man vil gøre et eller andet her.
Men vi må jo se, om det ender med det, eller om det bare ender med endnu en analyse, og så kan man stå her om 10 år og fremsætte det samme igen og sige, at vi havde den her diskussion for både 10 og 20 år siden.
Det er jo lidt ærgerligt.
Men jeg vil lige slutte af med at sige, at nu er kl. 2.00, og at jeg synes, vi har haft en meget lang og god debat.
Jeg synes, det er synd for dem, der kommer bag efter os.
Så vil jeg også bare sige tak til dem, der har bakket op om det her beslutningsforslag og også DF's beslutningsforslag.
Jeg synes, at det var super stærkt, at vi var en del i blå blok, som bakkede op om det her samlet.
Nu tror jeg at vi er mange, der skal hjem og sove.
Tak for ordet.